Кейеҙ баҫыу эшенең тап Әбйәлилдә тергеҙелеүе был төбәктәге халыҡтың боронғо кәсебен әле лә һаҡлауы менән бәйле. Амангилде ауылында Ғәшүрә Әбүбәкерова ғаиләһе менән кейеҙ баҫыу эшенә тотонған саҡ. Рыҫҡужа оҫталары башлаған кейеҙ өмәләрен Буранғол ауыл советы мәҙәниәт йортонда эшләгән йәш һәм өлгөр ҡатын-ҡыҙҙар күтәреп ала. Рәсилә Вәлиева бала сағында әсәһе, өләсәһе менән баҫҡан кейеҙҙе хәтерләп, яулыҡтай ғына аҡ кейеҙ баҫа. Ошо аҡ кейеҙ Буранғолдарға уңыш килтерә.